b'\n_START_ARTICLE_\nCommonwealth Boomerang\n_START_SECTION_\nZa\xc4\x8detek proizvodnje\n_START_PARAGRAPH_\nLetalo je bilo prvi poskus Avstralije, da ustvari lastno lovsko letalo. Do leta 1936, ko je avstralska vlada dala pobudo za ustanovitev podjetja Commonwealth Aircraft Company, je bila ta celina popolnoma odvisna od tujine, od koder je nabavljala letala. Prav tako so se ob porastu japonske ekspanzionisti\xc4\x8dne politike za\xc4\x8deli pojavljati dvomi o tem, da je Zdru\xc5\xbeeno kraljestvo sposobno ubraniti Avstralijo pred japonskim napadom. Boomerang je bil izdelan izklju\xc4\x8dno kot lovski prestreznik in kot tak tudi oboro\xc5\xbeen, saj nanj ni bilo mo\xc5\xbeno pritrditi bomb ali raket. Bil je zgrajen po vzoru lahkega bojnega letala Wirraway. Avstralci so se zavedali, da to letalo ne bo enakovredno japonskim lovcem, a je njegov razvoj vseeno stekel z veliko naglico. Od na\xc4\x8drtov (decembra 1941) do prvega poleta (27. maja 1942) je preteklo le pol leta, kar je pri izdelavi letal izredno malo \xc4\x8dasa. To letalo so (do razli\xc4\x8dice CA-19) izdelovali  do leta 1944.\n_START_SECTION_\nUspehi letala\n_START_PARAGRAPH_\nLetalo je bilo okretno in enostavno za vzdr\xc5\xbeevanje, a je imelo nizko kon\xc4\x8dno hitrost, kar je bila pravzaprav njegova edina \xc5\xa1ibka to\xc4\x8dka, saj je bilo relativno dobro oboro\xc5\xbeeno. Ve\xc4\x8dina eskadronov, opremljenih s temi lovci, je bilo poslanih na obmo\xc4\x8dje Nove Gvineje, kjer so delovali kot prestrezniki in letala za pomo\xc4\x8d enotam na tleh. Za zastarelo letalo se je ta lovec izkazal za dokaj koristnega. Zaradi njegovih dobrih letalnih sposobnosti so ga uporabljali do konca vojne, kot trena\xc5\xbeno letalo pa \xc5\xa1e po vojni.'